###  Аламүдүн айылдык кеңешинин

###  2022-жылдын 17-мартында

###  №62-28 токтому менен бекитилген

### Аламүдүн айыл аймагында алкоголдук ичимдиктерди

### жана тамеки буюмдарын сатууга чектөөлөрдү белгилөө

### ЭРЕЖЕЛЕРИ

### I. Жалпы жоболор

### 1. Ушул Эрежелер Кыргыз Республикасынын “Жергиликтүү мамлекеттик администрация жана жергиликтүү өз алдынча башкаруу органдары жөнүндө” мыйзамынын 34-беренесинин 12-пунктуна ылайык иштелип чыкты жана Аламүдүн айыл аймагында алкоголдук ичимдиктерди жана тамеки буюмдарын сатууга чектөөлөрдү белгилөө тартибин аныктайт.

### алкоголдук ичимдиктер - азыктык чийки заттан жасалган этил спиртин жана (же) спирттүү азыктык продукцияны пайдаланып жасалган, этил спиртинин өлчөмү даяр продукциянын көлөмүнүн 1,5 пайызынан ашкан азыктык продукция;

### тамеки буюмдары - чегүү, соруу, чайноо же жыттоо үчүн толугу менен же жарым - жартылай тамеки жалбырагынан жасалган буюмдар (чыпкалуу сигареттер, чыпкасыз сигареттер, папиростор, сигарлар, сигариллалар, трубкага салчу тамеки, чеге турган тамекилер, махорка-ирик тамекилер жана насвай).

### II. Алкоголдук ичимдиктерди жана тамеки буюмдарын

### сатууга чектөөлөрдү белгилөөнүн максаты

### 2. Алкоголдук ичимдиктерди жана тамеки буюмдарын сатууга чектөөлөрдү белгилөө төмөнкү максатта ишке ашырылат:

- алкоголдук ичимдиктерди жана тамеки буюмдарын сатууда жана керектөөдө жарандардын ден соолугун алардын зыяндуу таасиринен коргоо боюнча чараларды камсыз кылуу;

- калктын алкоголдук ичимдиктерди жана тамеки буюмдарын керектөөсүн төмөндөтүүгө таасир эткен шарттарды түзүү;

- калктын аялуу катмарын: жашы жете элек балдарды, жаштарды, балалуу үй-бүлөлөрдү, көз карандылыктан жабыркаган адамдарды жана алкоголдук ичимдиктерге ашкере берилген адамдарды ж.б. алкоголдук ичимдиктердин жана тамеки буюмдарынын зыяндуу таасиринен коргоо.

### III. Алкоголдук ичимдиктерди жана тамеки буюмдарын

### сатууга чектөөлөрдү белгилөө тартиби

### 3. Алкоголдук ичимдиктерди жана тамеки буюмдарын сатууга чектөөлөрдү белгилөө жөнүндө чечимди Аламүдүн айыл өкмөтүнүн Башчысынын сунушу боюнча Аламүдүн айылдык кеңеши кабыл алат.

### 4. Алкоголдук ичимдиктерди жана тамеки буюмдарын сатууга тыюу салууга чейинки чектөөлөр сатылган жери боюнча киргизилиши мүмкүн:

### - конкреттүү калктуу пунктта;

### - конкреттүү бир көчөдө/кварталда;

### - конкреттүү бир объектиде.

### 5. Алкоголдук ичимдиктерди жана тамеки буюмдарын сатууга чектөөлөр сатуу убактысы боюнча киргизилиши мүмкүн.

6. Алкоголдук ичимдиктерди жана тамеки буюмдарын сатууга чектөөлөр төмөнкүлөрдүн өтүнүчү боюнча ишке ашырылат:

- Аламүдүн айылдык кеңешинин депутатынын;

- Аламүдүн айыл аймагынын Башчысынын;

- коомдук бирикмелердин;

- аймактык коомдук өз алдынча башкаруунун, турак жай менчик ээлеринин шериктигинин;

- эмгек жамааттарынын;

- айыл башчысынын;

- аксакалдар сотунун;

- Аламүдүн айыл аймагында жашаган жери боюнча каттоого турган Кыргыз Республикасынын жарандарынын.

7. Алкоголдук ичимдиктерди жана тамеки буюмдарын сатууга чектөөлөр белгилүү бир мөөнөткө же мөөнөтү көрсөтүлбөй киргизилет.

**IV. Корутунду жобо**

8. Ушул Эрежелер, Эрежелерге өзгөртүүлөр, толуктоолор Аламүдүн айылдык кеңеши тарабынан бекитилет.